Palvelualojen ammattiliitto PAMin 2. varapuheenjohtaja Kaarlo Julkunen on huolissaan nuorten ja maahanmuuttajien työsuhteen ehtojen polkemisesta, joka näkyy selkeästi PAMin hoidettavana olevista riita-asioista.

PAMin aluetoimistoilla on Julkusen mukaan hoidettavanaan lähes tuhat työpaikkojen riita-asiaa, joista puolet liittyy palkkasaataviin. Tyypillisesti alipalkkaa on maksettu nuorille ja maahanmuuttajille.

Alipalkkauksen kohdistuminen juuri nuoriin ja maahanmuuttajiin ei Julkusen mielestä voi olla pelkkää sattumaa. Hän uskoo, että alipalkkaustapauksista tulee PAMin hoidettavaksi vain pieni osa.

– Alipalkkaa maksavat työnantajat varastavat niiltä, joilta se on helpointa. Nuorten ja maahanmuuttajien tietämys oikeuksistaan on usein puutteellista ja alipalkkaus on saattanut jatkua pitkäänkin ja liian usein työntekijä tyytyy kohtaloonsa, toteaa Julkunen.

Alipalkkaus kriminalisoitava

Tämän syksyn aikana on tarkoitus työmarkkinajärjestöjen kesken sopia neuvottelujärjestelmän toimivuudesta ja kehittämisestä. Neuvoteltavana asiana on myös alipalkkauksen kriminalisointi.

– Kaikki voittavat, jos alipalkkaus saadaan kuriin. Työntekijät saavat sen palkan, mihin heillä on oikeus. Kunnolliset työnantajat eivät menetä kilpailua vilpillisiin työnantajiin nähden ja valtio saa verotuloja. Miksi siis työnantajajärjestöt vastustavat alipalkkauksen kriminalisontia?

Julkunen uskoo, että neuvotteluissa järki voittaa ja alipalkkauksen kriminalisoinnista päästään sopuun ja tämäkin varastamisen muoto saadaan kuriin.